b"\n_START_ARTICLE_\nCasa la Palma\n_START_SECTION_\nDescripci\xc3\xb3\n_START_PARAGRAPH_\nSituada al bell mig del nucli urb\xc3\xa0 de la poblaci\xc3\xb3 de Palau-saverdera, formant cantonada entre la pla\xc3\xa7a de la Diputaci\xc3\xb3 i el carrer Nou._NEWLINE_Edifici de planta m\xc3\xa9s o menys rectangular format per tres crugies adossades amb un gran jard\xc3\xad lateral. L'edifici principal presenta la coberta a dues vessants de teula i est\xc3\xa0 distribu\xc3\xaft en planta baixa i pis. La cantonada est\xc3\xa0 arrodonida i s'hi situa la porta d'acc\xc3\xa9s principal. Es tracta d'una obertura rectangular emmarcada dins d'un gran arc de mig punt, amb la dovella clau gravada amb la inscripci\xc3\xb3: G.R. 1908. Tamb\xc3\xa9 hi ha el nom donat a la casa, La Palma, decorant la llinda de la porta. Al lateral dret hi ha un antic portal d'arc de mig punt, actualment convertit en finestra. Al pis hi ha quatre balcons exempts, amb les llosanes motllurades sostingudes per m\xc3\xa8nsules decorades i les baranes de ferro treballat. Els finestrals s\xc3\xb3n rectangulars amb guardapols a la part superior. La fa\xc3\xa7ana est\xc3\xa0 rematada amb una cornisa motllurada, que tamb\xc3\xa9 ressegueix les dues vessants de la teulada, a la part de la fa\xc3\xa7ana que d\xc3\xb3na al carrer. La part de la pla\xc3\xa7a, en canvi, presenta una barana d'obra decorada amb motius geom\xc3\xa8trics. Adossat al sud hi ha un cos de dues plantes, amb una terrassa semi coberta al pis superior, delimitada per una barana d'obra. Al costat est de l'edifici principal hi ha un altre cos adossat, amb la coberta a un sol vessant i una porta a cada planta._NEWLINE_Tota la construcci\xc3\xb3 es troba arrebossada i pintada de blanc, amb els motius decoratius de color gris. Tota la fa\xc3\xa7ana presenta un gran s\xc3\xb2col esglaonat de pissarra."